4. ΒΑΣΙΛΙΚΟΝ ΔΙΑΤΑΓΜΑ της 25/28 Σεπτ. 1913 Περί νυκτερινής εργασίας γυναικών εις τα εργοστάσια και εργαστήρια συσκευής ιχθύων εν κυτίοις (κονσέρβες). Εκδίδεται κατά το άρθρ. 9 ν. ΔΚΘ΄ (ανωτ. αρ. 1). Άρθρον 1 Αι διατάξεις των κατωτέρω άρθρων ισχύουσι δια τα εργοστάσια και εργαστήρια διατετηρημένων ιχθύων εις κυτία (κονσέρβες), κατά την διάρκειαν χρονικής περιόδου αρχομένης από της 15 Αυγούστου και ληγούσης την 31 Ιανουαρίου εκάστου έτους. Άρθρον 2 Κατ’ εξαίρεσιν των διατάξεων του άρθρ. 6 εδάφ. 1 του ν.ΔΚΘ΄ π. εργασίας γυναικών και ανηλίκων, επιτρέπεται η απασχόλησις εργατίδων αίτινες συνεπλήρωσαν το 18ον έτος της ηλικίας των μετά την 9ην νυκτερινήν και προ της 5ης πρωϊνής ώρας, τηρουμένων των εν τοις επομένοις άρθροις όρων και διατυπώσεων. Άρθρον 3 Τα κατά το προηγούμενον άρθρον πρόσωπα δεν επιτρέπεται να απασχοληθώσι πλέον των δέκα ωρών κατά εικοσιτετράωρον δι’ όλας τας ημέρας της εβδομάδος, πλην του Σαββάτου και των παραμονών των εν τω άρθρ. 2 του ν. ΓΥΝΕ΄ (15.Κα.1) οριζομένων εορτών, οπότε δεν δύνανται ν’ απασχοληθώσι πλέον των 8 ωρών. Η διάρκεια της εργασίας υπολογίζεται από της στιγμής της εισόδου εις το εργοστάσιον ή τον τόπον της εργασίας μέχρι της εξόδου. Άρθρον 4 Αι κατά το άρθρ. 3 εδ. 1 του νόμου διακοπαί εργασίας χορηγούνται είτε συγχρόνως εις όλας τας εργάτιδας άνω των 18 ετών είτε τμηματικώς, λαμβανομένων υπ’ όψει και των εκ της φύσεως της εργασίας διακοπών. Άρθρον 5 Ο εργοδότης των κατά το άρθρ. 1 επιχειρήσεων και εργασιών υποχρεούται: 1)Να αναρτά εις τα διαμερίσματα της εργασίας και εις εμφανές μέρος, κατά τρόπον ώστε να είναι εύκολος η ανάγνωσίς του, πίνακα ευανάγνωστον, περιέχοντα κατ’ αύξοντα αριθμόν τα ονόματα πλήρη των υπ’ αυτού απασχολουμένων, συμφώνως προς τας διατάξεις του παρόντος Β.Δ., εργατίδων, σημειουμένης και της ηλικίας αυτών. Ακριβές αντίγραφον του πίνακος τούτου υποβάλλεται εις την πλησιεστέραν αστυνομικήν διεύθυνσιν ή υποδιεύθυνσιν. 2)Επί του αυτού πίνακος σημειούνται τα χρονικά σημεία της ενάρξεως και λήξεως της εργασίας. 3)Πάσα μεταβολή εις το προσωπικόν το υπαγόμενον εις το παρόν Β.Δ. ή τας ώρας της εργασίας δέον να σημειώται αυθωρεί εις τον ανωτέρω πίνακα, να αναγγέληται δε ενυπογράφως εις την αυτήν αστυνομικήν αρχήν. Άρθρον 6 Ο εργοδότης οφείλει, πριν αρχίση να κάμη χρήσιν της κατά το παρόν Β.Δ. χορηγουμένης εξαιρέσεως, να ειδοποιήση την πλησιεστέραν αστυνομικήν διεύθυνσιν ή υποδιεύθυνσιν εγγράφως, καθορίζων και την ημέραν της ενάρξεως της εργασίας. Άρθρον 7 Αι διατάξεις του παρόντος διατάγματος ουδεμίαν εφαρμογήν έχουσι δια το χρονικόν διάστημα από της 1 Φεβρ. μέχρι της 14 Αυγ. εκάστου έτους, δι’ ο ισχύουσιν αι διατάξεις του ν. ΔΚΘ΄ του 1912 και του εις εκτέλεσιν του νόμου τούτου Β.Δ. της 14 Αυγ. 1913 (ανωτ. αρ. 3). 